До Министъра на земеделието, храните и горите

Гр. София

Г-н Министър,

Предвид наближаващия краен срок /15.07.2021г/ за представяне на задължителните Оценки на трайните насаждения съгласно чл. 39, т. 1 д на Наредбата за прилагане на мярка 11 „Биологично земеделие“ и предвид разнопосочните тълкувания, бихме искали да получим в спешен порядък официален отговор на следните въпроси:

1. За кои точно трайни насаждения следва да се представи оценка. Бихме искали да получим списък /Номенклатура/ за културите, за които такава оценка ще се изисква.

* Ще се изискват ли оценки за многогодишни ароматни и маслодайни култури и многогодишни зеленчуци, или само за трайните насаждения, заявявани с код „Трайни насаждения и маслодайна роза“
* Ще се изискват ли оценки за насаждения от маслодайна роза и лозя, за които има представителни национални регистри, съдържащи необходимата информация, и за които бяха водени разговори с предишното ръководство на МЗХГ и ДФЗ да бъдат изключени от това изискване

1. Как се тълкува терминът „новозаявени парцели“ съгласно чл. 26 , т. 4, т.е.

Ще се изискват ли оценки за парцели с трайни насаждения, които и до момента за заявявани в ангажименти по мярка 11, но тези ангажименти са приключили и парцелът през 2021 г. се заявява в нов едногодишен или двугодишен ангажимент

1. В Наредбата са предвидени изключения за прилагане на такива оценки за имоти в Държавен поземлен фонд /за които не е изтекъл амортизационния срок/ и за трайни насаждения, финансирани по ПРСР.

В тази връзка:

* ще се признава ли известен % разминаване между номерата по КВС, включени в ДПФ или финансирани по ПРСР и заявеният парцел по ИСАК ? Знаем, че в контурите на повечето трайни насаждения влизат и полски пътища по КВС, които са загубили предназначението си като такива и са част от масива с трайни насаждения. Има и случаи на минимално засягане на съседни имоти по КВС с по няколко кв.метри, които дори не могат да се видят от бенефициентите в системата при очертаване.
* Ще се изискват ли оценки за трайни насаждения, създадени по други програми, администрирани от Държавен Фонд Земеделие – Прорама САПАРД, Националната програма за подпомагане на лозаро-винарския сектори.

1. Настояваме за ясни указания какво точно следва да бъде записано в изискваните оценки, тъй като този въпрос ни задават и самите оценители. Настояваме също при възражения от страна на ДФЗ относно текста на заключенията от оценителите /по отношение на формалната страна, а не на основното заключение – дали насажденията са плододаващи/ да се даде срок за коригиране на оценките, а не да се постановява отказ от одобряване на ангажимента.

Припомняме, че решението за включване на изискване за тези оценки беше взето без широко обсъждане със заинтересованите страни и без оценка за въздействието – като финансова и административна тежест – върху биологичните земеделски производители.

Надяваме се, че при тълкуването на текстовете с цел отговор на нашите въпроси, ще бъдете максимално насочени в посока освобождаване на възможно най-широк кръг от фермери от това излишно финансово и административно натоварване, особено в случаите, в които е лесно проверимо /чрез системата ИСАК/ за историята на създадените в последните години и заявявани за подпомагане трайни насаждения.

Българска Асоциация Биопродукти